Lav et referat af nedenstående tekst:

Tekst:
Det er menneskets bedste ven. Sådan er det også på Birkelse Plejecenter ved Aabybro. Plejehjemmet har nemlig en hund, som spreder glæde hos beboerne. Hunden hedder Ib og er en dansk-svensk gårdhund. - Han betyder rigtig meget, fordi der hele tiden er én, som er der for dem. Når man lige sidder i sofaen, hvor man førhen måske havde et barn eller en kæreste, man kunne tage i hånden, så er der lige en hund, som man kan klø lidt på ryggen eller bag ørene og blive gengældt med en logrende hale. Det er simpelthen guld værd, siger lederen af plejecenteret, Karin Nielsen. Men selvom Ib er hele plejehjemmets hund, så har han opbygget et særligt forhold til en af de mandlige beboere. - Ib betyder alt for mig. Det er en herlig lille hund. Ham er jeg meget glad for, siger Peter Lydersen. Han var med, da de var oppe at hente Ib på et dyreinternat i Hjallerup for to år siden. - Dengang vi skulle hente ham, kom han i sådan en lille transportkasse, for vi vidste jo ikke, om han ville skabe sig, når han kom ind blandt sådan en flok fremmede mennesker. Så gik jeg hen og tog ham ud, og så sad jeg på skødet med ham, og siden har vi været ualmindeligt gode venner, siger Peter Lydersen. Peter Lydersen og Ib er så tæt knyttet, at Peter ikke kan forlade plejehjemmet uden at Ib bliver ked af det. - Hvis Peter skal ud og besøge familien eller skal til lægen, så er vi andre nødt til at gå en tur med Ib, så han ikke opdager, at Peter forsvinder, for ellers står han og hyler ved døren, til Peter kommer tilbage. Så de to har et rigtig særligt bånd, siger Karin Nielsen. Peter Lydersen skal hjem til sin familie og holde jul, og for at der ikke opstår problemer med Ib på plejehjemmet har hunden fået lov at komme med Peter hjem og holde jul.

Referat:
På Birkelse Plejecenter ved Aabybro skaber en hund liv og glade dage, når han går rundt og leger med beboerne. Hunden hedder Ib, og han er blevet rigtig gode venner med særligt en af beboerne.